ประกันอ้อนคปภ.ปรับเบี้ยรถ
คิดค่าความเสี่ยงตามยี่ห้อรุ่นยืนยันราคายุติธรรมทั้ง2ฝ่าย
3 เม.ย. 2555

คิดค่าความเสี่ยงตามยี่ห้อรุ่นยืนยันราคายุติธรรมทั้ง2ฝ่าย
สมาคมประกันวินาศภัยขอ คปภ.พิจารณาอนุมัติคิดเบี้ยตามการจัดกลุ่มรถใหม่ของบริษัทที่ปรึกษาเสนอสะท้อนเสี่ยงตามจริง 
นายประสิทธิ์ คำเกิด รองประธานคณะกรรมการประกันภัยยานยนต์ สมาคมประกันวินาศภัย เปิดเผยว่า บริษัท ทัทชาม (ประเทศไทย) ได้รายงานผลการวิจัยและจัดกลุ่มรถตามประเภทความเสี่ยง ตามที่ทางสมาคมได้ว่าจ้างเป็นเวลา 2 ปี มาที่สมาคมแล้ว โดยทางสมาคมได้นำรายงานดังกล่าวเสนอไปที่คณะกรรมการกำกับและส่งเสริมการประกอบธุรกิจประกันภัย (คปภ.) เพื่อขอให้พิจารณาว่าจะเห็นชอบให้ใช้รายงานดังกล่าวประกอบการพิจารณาเบี้ยประกันภัยใหม่หรือไม่ เพราะอาจจะมีผลต่อเบี้ยพื้นฐานที่ คปภ.กำหนดไว้ แต่ยังไม่สามารถบอกได้ว่าราคาเบี้ยจะลดลง หรือเพิ่มขึ้นเท่าไหร่
“ตามรายงานทางทัทชามจัดกลุ่มรถไว้เยอะมาก โดยจัดจากอุปกรณ์ลดความรุนแรงหากเกิดอุบัติเหตุ ซึ่งจะดีต่อประชาชนที่ใช้รถที่มีความปลอดภัยสูงจะได้รับอัตราเบี้ยประกันภัยที่ถูกลงด้วย มีความเป็นธรรมทั้ง 2 ฝ่าย บริษัทประกันภัยก็จะได้รู้ว่ารถรุ่นไหนเสี่ยงอย่างไร” นายประสิทธิ์ กล่าว
นายเดนนิส มีนส์ กรรมการบริษัท ทัทชาม (ประเทศไทย) เปิดเผยว่า บริษัททำการจัดกลุ่มรถยนต์ตามความเสี่ยง โดยดูตั้งแต่การออกแบบรถยนต์ และชิ้นส่วนที่สร้างความปลอดภัยให้รถยนต์ในขณะขับขี่ เช่น ระบบกันขโมย ระบบกันกระแทก ระบบกันชน หากมีจะได้รับการจัดอันดับความเสี่ยงระดับต่ำ เพราะสามารถป้องกันรถหาย ช่วยลดการบาดเจ็บแก่ผู้ขับขี่และผู้โดยสาร และลดความเสียหายของรถ ทำให้ระยะเวลาในการซ่อมรถไม่นาน ลดต้นทุนให้กับบริษัทประกันภัย และประชาชนได้รถเร็ว และมีความปลอดภัยสูง
ขณะที่ คปภ.มีการแยกกลุ่มรถตามประเภทการใช้งาน ส่วนทัทชามได้แยกกลุ่มรถในเชิงลึกถึงระดับความเสี่ยงของรถแต่ละรุ่น แต่ละยี่ห้อ ในฐานะที่เป็นบริษัทที่ปรึกษาของสมาคมประกันวินาศภัย
“ตัวอย่างเช่น ราคาค่าจ้างในการซ่อมรถในช่วงน้ำท่วม ก็เป็นหนึ่งในงานที่เราทำให้กับทางสมาคมประกันวินาศภัย คปภ.และอู่ ในการนำไปใช้ช่วยเหลือเจ้าของรถที่ถูกน้ำท่วม” นายเดนนิส กล่าว
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย กล่าวว่า บริษัทได้ใช้รายงานการจัดกลุ่มรถตามความเสี่ยงของทัทชาม ประกอบการพิจารณารับประกันภัยรถยนต์ เพื่อดูว่ารถรุ่นไหน มีความเสี่ยงอย่างไร จะได้ปรับปรุงเบี้ยประกันภัยให้เหมาะสมกับความเสี่ยงตามพิกัดอัตราเบี้ยประกันภัยที่ คปภ.กำหนดไว้ ซึ่งรถบางรุ่นคิดเบี้ยต่ำไป และบางรุ่นคิดเบี้ยสูงไป เมื่อเห็นรายงานวิจัยที่ออกมาจะได้ปรับปรุงให้เหมาะสม
นอกจากนี้ ยังได้ร่วมกับทัทชาม ในการมาให้ความรู้เรื่องมาตรฐานการซ่อมรถยนต์ตามมาตรฐานของทัทชาม ซึ่งเป็นบริษัทที่เป็นที่รู้จักและได้รับการยอมรับจากประเทศอังกฤษ